Watterpoarte
Vista aérea de Snits
**Snits** (nl-Snits.ogg uitspraak (axuda ·  info)) é unha cidade e antigo concello de Frisia (Países Baixos) integrado o 1 de xaneiro de 2011 no novo concello de Súdwest Fryslân que abrangue boa parte do suroeste de Frisia, con Snits como a capital do novo concello. A cidade localízase ao suroeste da capital frisoa Ljouwert e conta con case 33.000 habitantes, constituíndo un centro importante no suroeste frisón, cun importante porto no Snitser Mar e entre os seus monumentos salienta o *Wetterpoarte*, coñecido internacionalmente polo seu nome en neerlandés, *Waterpoort*, unha porta que conecta a cidade co mar que se converteu no símbolo da cidade. A cidade tamén ten unha longa tradición de competicións deportivas no mar, a máis coñecida é o Sneekweek, dedicada á vela, e tamén é un dos puntos polo que pasa o *Alvestêdetocht*, unha competición de patinaxe de velocidade sobre xeo. Snits é unha das once cidades tradicionais de Frisia, coñecidas como *Fryske stêden*.

Poboación
---------

O concello de Snits contaba con 33.431 habitantes o 1 de xaneiro de 2010, ademais da propia capital municipal había outras tres entidades de poboación recoñecidas: Ysbrechtum con 650 habitantes en 2008, Offenwier, 160 habitantes, e Loaiïngea que conta con 70 habitantes.

Historia
--------

Snits edificouse orixinalmente nun promontorio areoso, aumentando tras a construción ao sur dun dique que permitiu a formación dun pólder coñecido como Skerhim, conformándose a cidade arredor dunha vía fluvial, coñecida nos documentos antigos como *Magna Fossa* , esas vías fluviais con saída cara ao norte (Geau, Snitser Aldfeart) fixéronse necesarias pola desaparición do brazo de mar que formaba o esteiro do río De Boarn, o Middelsee. Ao longo do século XIII Snits recibiu diversos privilexios de cidade, en 1295 declarouse un grande incendio que destruíu case todas as súas casas, e a cidade tivo que volver a edificarse de novo, e en 1456 recibiu dereitos municipais, codificados no *Stadboek*. Por volta de 1492 comezou a construción das murallas ao seu redor, converténdose así na única cidade amurallada de Frisia , da antiga fortificación quedan a Wetterpoarte e o baluarte.

Economía
--------

A coñecida cadea de roupa C&A abriu a súa primeira tenda en Sneek en 1861. En 1902 abriu a fábrica de Tonnema que elabora caramelos de menta baixo a marca KING. A cidade conta tamén con fábricas de aceiro, maquinaria de construción e cordelería náutica. Desde 1964 conta cunha fábrica de cremalleiras da YKK, que foi a primeira planta xaponesa nos Países Baixos, tamén Mitsui Sekka fabricante xaponés de fibras sintéticas ten unha planta na cidade.

Transportes
-----------

As principais vías de comunicación que pasan polo concello son a autoestrada A7 que vai de Zaandam, na provincia de Holanda Setentrional ata a fronteira con Alemaña, a estrada provincial N354. O concello conta cunha estación de tren, aberta en 1883, e de autobuses na súa proximidade, as liñas de autobuses están servidas pola empresa pública Connexxion e o tren por Arriva Personenvervoer Nederland que conecta con Ljouwert e Starum. En barco pódense navegar o Houkesleat que conecta coa Canle da Princesa Margriet, Geau que liga con Drylts, De Swette con Ljouwert e Frjentsjerter Feart con Frjentsjer.

Monumentos
----------

Igrexa católica de San Martiño
* Wetterpoarte (1613)
* Casa do concello de Snits (1550, fachada 1763)
* Igrexa de Martiño (1480), cun conxunto de 50 campás
* Igrexa de San Martiño (1872)

Museos
------

* Museo Marítimo de Frisia (1938)
* Museo Nacional de Miniaturas Ferroviarias (1984)

Notas
-----

1. ↑  "Centraal Bureau voor de Statistiek" (PDF). Arquivado dende o orixinal (PDF) o 06 de marzo de 2016. Consultado o 16 de decembro de 2010.
2. ↑  "CBS" (PDF). Arquivado dende o orixinal (PDF) o 09 de outubro de 2011. Consultado o 16 de decembro de 2010.
3. ↑  Fritz Witt *Beiträge zur Kenntnis der Flussnamen Nordwestdeutschlands*, 1912, p. 103
4. ↑  Abraham Jacob van der Aa *Aardrijkskundig woordenboek der Nederlanden*, Vol. 10, p. 509
5. ↑  *History of Sneek* en sneek.nl[*Ligazón morta*]
6. ↑  *Grote Winkler Prins: Encyclopedie in twintig delen, Vol 17*, 1973, p. 482
7. ↑  "C&A. About us". Arquivado dende o orixinal o 15 de maio de 2010. Consultado o 17 de decembro de 2010.

|  |  |
| --- | --- |
| Control de autoridades | 
* Wd: Q23070
* WorldCat
* VIAF: 142850920
* EBID: ID
* GeoNames: 2747063
* GND: 4573197-4
* MusicBrainz: ID
* NKC: ge759787
* WOEID: 733456

 |